Waqibꞌ kutan chik chirix aꞌan,
li Jesús kixkꞌamebꞌ laj Pedro,
laj Jacobo ut laj Juan li riitzꞌin saꞌ xbꞌeen jun li nimla tzuul xjunesebꞌ.
Ut naq wankebꞌ aran,
kijalanoꞌ li rilobꞌaal li Jesús chiruhebꞌ.
Ut nalemtzꞌun li rilobꞌaal joꞌ li saqꞌe ut li raqꞌ saqsaqpotzꞌin kikꞌutun ut nalemtzꞌun.
Ut xaqaamilebꞌ laj Moisés ut laj Elías chiruhebꞌ naq keꞌril ut yookebꞌ chi aatinak rikꞌin li Jesús.
Ut kiꞌaatinak laj Pedro ut kixye re li Jesús:
—Qaawaꞌ,
kꞌajoꞌ xchaqꞌal ru naq wanko arin.
Wi taawaj,
taqayiibꞌ oxibꞌaq muhebꞌaal arin.
Jun aawe,
jun re laj Moisés ut jun re laj Elías,
chan.
Toj yoo ajwiꞌ chi aatinak aꞌan naq kichal saꞌ xbꞌeenebꞌ jun li choq nalemtzꞌun.
Li Dios kiꞌaatinak chaq saꞌ li choq,
ut kixye:
—Aꞌin li walal raro inbꞌan.
Rikꞌin aꞌan nasahoꞌ inchꞌool.
Cherabꞌihaq li kꞌaꞌru tixye.—
Naq keꞌrabꞌi aꞌan,
qꞌaxal naq keꞌxuwak li xtzolom ut keꞌxkut ribꞌ saꞌ chꞌochꞌ ut huphu keꞌkana.
Tojoꞌnaq li Jesús kijilok rikꞌinebꞌ ut kixtꞌotzꞌtꞌotzꞌihebꞌ ut kixye rehebꞌ:
—Waklinqex.
Mexxuwak.—
Ut naq keꞌxtaqsi li rilobꞌaalebꞌ,
maa ani chik keꞌril ru,
kaꞌaj chik li Jesús kikana xjunes.
Naq yookebꞌ chaq chi kubꞌek saꞌ li tzuul,
kixye li Jesús rehebꞌ:
—Maa ani aj e teeye li kꞌaꞌru xeril.
Toj moqon naru teeye naq laaꞌin li Kꞌajolbꞌej ak xinwakli wiꞌchik chi yoꞌyo saꞌ xyaanqebꞌ li kamenaq.—
Ut ebꞌ li xtzolom keꞌxpatzꞌ re:
—¿Kꞌaꞌut naq nekeꞌxye laj tzꞌiibꞌ naq xbꞌeen wa taakꞌuluunq laj Elías chiru laj kolonel li yechiꞌinbꞌil xbꞌan li Dios?—
Ut naq kichaqꞌok li Jesús kixye rehebꞌ:
—Yaal ajwiꞌ naq laj Elías xbꞌeen wa taachaalq chixkꞌuubꞌankil ru chixjunil li kꞌaꞌaq re ru.
Abꞌanan laaꞌin tinye eere naq laj Elías ak xkꞌulun ut inkꞌaꞌ keꞌxnaw ru.
Kꞌajoꞌ li raylal xeꞌxbꞌaanu re ut joꞌkan ajwiꞌ laaꞌin li Kꞌajolbꞌej nabꞌal li raylal tinkꞌul xbꞌanebꞌ.—
Ut ebꞌ li xtzolom keꞌxtaw ru naq chirix laj Juan laj Kubꞌsihom Haꞌ yoo chi aatinak li Jesús.